एशियन फुटबॉल : नाउम्मीद नहीं हैं भूटिया  
एएफसी एशियन कप फुटबाल टूर्नामेंट में भारतीय फुटबाल टीम के कप्तान बाइचुंग भूटिया का खेलना संदिग्ध है।
एएफसी एशियन कप फुटबाल टूर्नामेंट में भारतीय फुटबाल टीम के कप्तान बाइचुंग भूटिया का खेलना संदिग्ध है। टीम प्रबंधन ने कहा है कि भूटिया की पिंडली की मांसपेशी का दर्द अभी पूरी तरह ठीक नहीं हुआ है। भूटिया ने कहा है कि उनके पास अब भी दो-तीन दिन का समय है और इस कारण उन्होंने अपने खेलने की उम्मीद नहीं छोड़ी है।  भारतीय टीम 26 वर्ष के बाद एशियन कप में हिस्सा ले रही है। इस प्रतिष्ठित आयोजन में भारत तीसरी बार दावेदारी पेश करेगा। इस लिहाज से भूटिया खुद के खेलने को लेकर आशान्वित हैं और वह खुद को सोमवार तक का वक्त देना चाहते हैं। भारत को अपना पहला मैच सोमवार को ऑस्ट्रेलिया से खेलना है। भूटिया ने कहा, "मेरे पास अब भी दो-तीन दिन हैं। हम मैच से छह घंटे पहले भी टीम में बदलाव कर सकते हैं। आईलीग में चर्चिल ब्रदर्स के लिए खेलने वाले स्ट्राइकर मोहम्मद रफी हमारे साथ हैं। मेरे नहीं खेलने की स्थिति में रफी सुनील चेतरी के साथ आक्रमण पंक्ति की कमान संभालेंगे।"  भूटिया ने हालांकि कहा कि पिंडली की चोट के सोमवार तक ठीक नहीं होने की स्थिति में उन्हें करारा झटका लगेगा। भूटिया ने कहा, "एशियन कप में नहीं खेल पाना मेरे लिए किसी आपदा से कम नहीं होगा।"  भारतीय दल प्रमुख सुब्रत दत्त ने कहा कि भूटिया के ऑस्ट्रेलिया के खिलाफ खेलने या नहीं खेलने के बारे में अंतिम फैसले का हक कोच बॉब हॉटन के पास है। अखिल भारतीय फुटबाल महासंघ (एआईएफएफ) के उपाध्यक्ष दत्त ने कहा, "भूटिया को टीम में रखने या फिर बाहर रखने के सम्बंध में हॉटन अंतिम फैसला करेंगे।"  ग्रुप-सी में भारत को ऑस्ट्रेलिया के अलावा द. कोरिया और बहरीन से भिड़ना है। भारत ने 2008 में आयोजित आठ देशों के एएफसी चैलेंज कप को जीतकर एशियन कप में खेलने का अधिकार हासिल किया है।   भारत ने इससे पहले 1984 में एशियन कप में हिस्सा लिया था लेकिन वह ग्रुप स्तर में पहुंचने में नाकाम रहा था। उससे 20 वर्ष पहले 1964 में भारत ने चुन्नी गोस्वामी के नेतृत्व में उपविजेता होने का गौरव हासिल किया था। भारत को ऑस्ट्रेलिया के खिलाफ जीत मिलनी मुश्किल लग रही है लेकिन उसे अपने स्वर्णिम इतिहास के बूते ऑस्ट्रेलिया को हराने का प्रयास करना होगा।  20वीं शताब्दी के मध्य में भारत ने 1956 में खेले गए दोनों अंतरराष्ट्रीय मुकाबलों में ऑस्ट्रेलिया को हराया था। उस समय समर बनर्जी भारत के कप्तान थे। भारत ने ऑस्ट्रेलिया के अलावा कोरिया को भी हराया है। उसने 1962 के एशियाई खेलों के फाइनल में कोरिया को 2-1 से हराकर दूसरी बार स्वर्ण पदक जीता था। उस टीम के कप्तान गोस्वामी थे।